蝗蟲論

蝗蟲論係將外地人叫做「蝗蟲」嘅言論，涉及歧視，排斥外地人。蝗蟲係一種生命力極強嘅昆蟲，喺特定環境會造成蝗災，即係成千上萬蝗蟲出沒，飛過嘅地方啲農作物會俾佢哋冚嘭冷噍爛晒。

起源 
據牛津英文字典「locust」呢個詞嘅解釋，喺16世紀開始，已經有人用蝗蟲來形容教會神職人員、放貸人、經紀等等。

1901年，英國旅行家喺佢本書《Mount Omi and beyond: A record of travel on the Tibetan border》，引述天主教法國傳教士譚衛道嘅評論，「中國人就好似蝗蟲噉，所到之處寸綠不留」，英文原文節錄：1950年12月出版嘅《時代雜誌》，封面用咗當時啱啱勝出國共內戰無耐嘅中國共產黨領導人毛澤東同大量蝗蟲，表達當年中國人民志願軍好似蝗蟲噉湧入朝鮮半島介入韓戰。

香港 

2003年港澳個人遊政策實施之後，間接造成大量無香港永久居留權嘅中國「雙非孕婦」好輕鬆就可以喺香港分娩。2001至2016年，內地女子喺香港所生嬰兒總數超過32萬人。由於細路喺香港出世就可以擁有香港永久性居民身份，由此享有教育、醫療、房屋等香港社會福利，造成資源分配唔公平，引起香港社會強烈不滿，市民多次上街示威抗議。

2009至2010年，香港互聯網流行以「蝗蟲」來形容部分中國大陸人嘅行為，尤其是高登討論區。2012年初，由於D&G禁止香港人攝影風波及孔慶東辱罵港人事件，加劇香港同中國之間積壓已久嘅矛盾。有網民集體籌款登報反對雙非孕婦喺香港分娩。廣告係一張大街招，上邊一隻草蜢騎住獅子山，寓意蝗蟲侵蝕香港，蝗蟲論因此獲得香港市民以及全世界媒體關注。

另外，部份中國大陸旅客到香港搏命買日用品，或者走私水貨。對自由行旅客行為欠缺文明嘅批評不斷增加，有香港人認為中國大陸人掠奪香港社會嘅資源、侵蝕香港核心價值，亦稱呼呢啲旅客做「蝗蟲」。

中國大陸

上海 
 自從上海戶籍新辦法實施之後，大量非上海戶籍嘅人移居上海，令上海本地人嘅權益受損，亦造成上海諸多社會問題，令部分上海人對外地人産生不滿。2012年，「異地高考」問題持續發酵，15歲嘅非上海戶籍女仔占海特同屋企人喺大沽路100號市政大廈門口進行「異地高考約辯」，向上海市教育委員會示威，抗議教育政策同高考政策。有上海人不滿示威者嘅訴求，雙方發生衝突。占海特阿爸占全喜後來向《瞭望東方周刊》話，有人高喊「蝗蟲滾出上海！上海不需要外地蝗蟲」。

北京 
2013年11月，北京地鐵官方微博發布配圖短文，話「蝗蟲」經過之後嘅10號線，一片狼藉，又話「北京有時候寬容過了頭，對於惡意破壞北京首都的行為，我們只想說『這裡不歡迎你！』」呢番說話引發爭議。

溫州人 

溫州商人喺好多地方買樓，推高咗樓價，亦有人因此認為溫州人好似蝗蟲咁可怕。

台灣 
二二八事件發生嗰時，任職美國駐台北領事館副領事嘅葛超智後來出嘅書《被出賣的台灣》，認為二戰後接收台灣嘅國民政府嘅行為係「好似蝗蟲噉食晒本島財富，破壞咗成長嘅潛力」。

網絡遊戲魔獸世界嘅台灣玩家亦以「蝗蟲過境」來形容大批中國玩家翻牆湧入台灣伺服器而搞到伺服器不勝負荷嘅現象。呢個用法比香港網民使用「蝗蟲」仲早。

星加坡 
星加坡亦有網民用「蝗蟲」來形容來自中國嘅移民，主要批評佢哋普遍自大無禮、唔尊重當地文化、唔遵守當地秩序、同本地人爭福利同工作機會等等。尤其是喺「中國留學生批評星加坡狗比人多」、「中國富豪駕駛法拉利肇事」等事件發生之後，星加坡網民廣泛使用蝗蟲論。

蝗蟲廣告
 低端人口
 上海外來人口問題
 莊豐源案
 中港矛盾
 香港自治運動

香港特定人群稱呼
歧視
排外